Taakspan in lewe geroep om staalbedryf te red – Solidariteit - Solidariteit WêreldSolidariteit Wêreld
Tuis › Afleggingskrisis › Taakspan in lewe geroep om staalbedryf te red – Solidariteit
Donderdag | 13 Augustus | 2015
Die vakbond Solidariteit is vandeesweek tydens 'n noodvergadering versoek om deel te wees van 'n krisistaakspan om die sukkelende plaaslike staalbedryf te red. Die taakspan, wat ook uit verteenwoordigers van Numsa, Seifsa en ArcelorMittal sal bestaan, is gevra om met oplossings vir die bedryf vorendag te kom. Die taakspan sal reeds teen die einde van Augustus voorstelle aan die regering voorlê.
Volgens Marius Croucamp, hoof van die Metaal- en Ingenieursbedryf in Solidariteit, sal hierdie taakspan 'n deurslaggewende rol moet speel om tot die krisisbelaaide staalbedryf se redding te kom. "Die taakspan sal indringende navorsing oor die plaaslike staalbedryf en sy verskeie uitdagings doen om sodoende met werkbare langtermynoplossings vir die bedryf vorendag te kom. Tans word die verlaging van energiekoste en regulasies rondom voorkeurverkryging oorweeg. Ander moontlikhede word egter nog nagevors en oorweeg," sê Croucamp.
Croucamp sê die taakspan sal ook, na gelang van sy navorsing en bevindings, bepaalde optrede vanaf die regering eis aangesien die regering tot onlangs toe nog geen verantwoordelikheid vir sy aandeel in die krisis aanvaar het nie. Die genoemde taakspan sal reeds vandag hul eerste samesprekings in Johannesburg voer.
Verskeie staalprodusente het in die afgelope maand met afleggingsprosesse begin. Dit sluit onder meer Evraz Highveld Steel in Emalahleni (Witbank) en die Scaw-metaalgroep in. ArcelorMittal het ook aangekondig dat hy met 'n afleggingsproses by sy Vereeniging-walsery sal begin waardeur 600 werknemers moontlik geraak kan word, maar het die kennisgewing egter later teruggetrek.